ຊາວອີຈິບ 40 ກວ່າຄົນ ໄດ້ຮັບບາດເຈັບ ໃນການປະທະກັນ ທີ່ກຸງໄຄໂຣ
ປະຊາຊົນ 40 ກວ່າຄົນ ໄດ້ຮັບບາດເຈັບ ຈາກການປະທະກັນ ລະຫວ່າງພວກປະທ້ວງ ແລະກໍາລັງຮັກສາຄວາມປອດໄພ ໃນກຸງໄຄໂຣ ປະເທດອີຈິບ
ການປະທະກັນຫລາຍບັ້ນລະຫວ່າງກໍາລັງຮັກສາຄວາມປອດໄພແລະພວກປະທ້ວງໃນກຸງໄຄໂຣ ໄດ້ເຮັດໃຫ້ປະຊາຊົນຈໍານວນຫລາຍກວ່າ 40 ຄົນບາດເຈັບໃນວັນພຸດມື້ນີ້ ໃນຂະນະທີ່ພວກປະທ້ວງຮຽກຮ້ອງໃຫ້ຜູ້ບັນ ຊາການທະຫານສູງສຸດຂອງປະເທດລາອອກຈາກຕໍາແໜ່ງ ພວກປະທ້ວງມີຄວາມເຫລືອອົກເຫລືອໃຈນໍາອັນທີ່ພວກເຂົາເຈົ້າເຫັນວ່າການດໍາເນີນຄະດີທີ່ຊັກຊ້າຕໍ່ພວກເຈົ້າໜ້າທີ່ຮັກສາຄວາມປອດໄພທີ່ເຊື່ອກັນວ່າເປັນຜູ້ຮັບຜິດຊອບໃນການຕາຍຂອງພວກປະທ້ວງໃນລະຫວ່າງການລຸກຮືຂຶ້ນຂອງປະຊາຊົນຕໍ່ຕ້ານລັດຖະບານເປັນເວລາ 18 ມື້ໃນຕົ້ນປີນີ້ ພວກປະທ້ວງກ່າວຫາຜູ້ບັນຊາການທະຫານສູງສຸດຄືຈອມພົນ Mohammad Hussein Tantawi ນັ້ນວ່າ ດໍາເນີນຄະດີຢ່າງຊັກຊ້າໂດຍເຈດຕະນາຕໍ່ພວກເຈົ້າໜ້າທີ່ຂັ້ນອະວຸໂສຈາກອໍານາດປົກຄອງເກົ່າຂອງອະດີດປະທານາທິບໍດີ Hosni Mubarak ທີ່ໄດ້ຖືກໂຄ່ນລົ້ມໄປນັ້ນ ພວກເຈົ້າໜ້າທີ່ຮັກສາຄວາມປອດໄພຂອງອີຈິບໄດ້ຍິງລະເບີດນໍ້າຕາໃນວັນພຸດມື້ນີ້ໃນຂະນະທີ່ ພວກປະທ້ວງພາກັນແກວ່ງກ້ອນຫິນໃສ່ພວກເຈົ້າໜ້າທີ່ຮັກສາຄວາມປອດໄພທີ່ຈະຕຸລັດ Tahrir ໃນນະຄອນຫລວງ ຊຶ່ງເປັນຈຸດໃຈກາງຂອງການລຸກຮືຂຶ້ນຂອງປະຊາຊົນທີ່ໂຄ່ນລົ້ມ ທ່ານມູບາຣັກອອກຈາກຕໍາແໜ່ງໄປໃນເດືອນກຸມພາແລ້ວນັ້ນ ຄວັນໄຟໄດ້ປົກຄຸມຈະຕຸລັດດັ່ງກ່າວໃນຂະນະທີ່ພວກຕໍາຫລວດທໍາການຕໍ່ສູ້ກັນກັບພວກປະ ທ້ວງເພື່ອຄວບຄຸມຕາມຖະໜົນຫົນທາງສາຍຕ່າງໆຊຶ່ງພວກສະມາຊິກຄອບຄົວຂອງເຂົາເຈົ້າ ຈໍານວນຫລາຍກວ່າ 850 ຄົນໄດ້ເສຍຊີວິດໄປໃນລະຫວ່າງການລຸກຮືຂຶ້ນນັ້ນ